Lokahátíð stóru upplestrarkeppninnar á Snæfellsnesi fór fram í Stykkishólmskirkju 9. apríl en þar komu saman níu nemendur sem kepptu sín á milli eða þrír fulltrúar frá grunnskólunum í Grundarfirði , Snæfellsbæ og Stykkishólmi . Þátttakendur stóðu sig allir með prýði við en í 1. sæti var Gauti Daðason Stykkishólmi , í 2. sæti Birgitta Rún Baldursdóttir Snæfellsbæ og í 3. sæti Hilmar Leó Antonsson Snæfellsbæ . Formaður dómnefndar sagði við verðlaunaafhendinguna að allir lesarar kvöldsins væru sigurvegarar því hver og einn hafði komist áfram eftir forval í sínum skóla auk þess sem það væri ekki á færi allra að standa upp fyrir framan fullan sal af fólki og lesa skýrt og fallega . Lesið var í þremur umferðum þar sem þátttakendur lásu í fyrstu umferð hvert og eitt hluta úr kafla úr bókinni “ Nonni ” eftir Jón Sveinsson , í annarri umferð voru lesin ljóð eftir Stein Steinarr ( Aðalstein Kristmundsson ) og í lokaumferðinni lásu þátttakendur ljóð að eigin vali . Á milli umferða var boðið upp á tónlistaratriði þar sem nemendur í 7. bekk grunnskólans í Stykkishólmi spiluðu á gítar og píanó . Á meðan dómnefndin réði ráðum sínum var boðið upp á veitingar , í boði Nesbrauðs í Stykkishólmi , í safnaðarheimili kirkjunnar og tóku fjölmargir gestir kvöldsins vel til matar síns á meðan beðið var eftir niðurstöðum dómnefndar . Allir þátttakendur fengu að gjöf bókina Ríki gullna drekans sem Edda útgáfa gaf en þeir sem lentu í þremur fyrstu sætunum fengu að auki peningagjöf frá Sparisjóði Ólafsvíkur sem styrkir keppnina . Yfirlýst markmið verkefnisins er að vekja athygli og áhuga í skólum á vönduðum upplestri og framburði og þurfa þátttakendur meðal annars að huga að réttum áherslum , réttu tónfalli og fleiru við lesturinn . Greinilega mátti sjá að þátttakendur höfðu allir unnið heimavinnuna sína og mátti glitta í fjölmarga tilvonandi nemendur 7. bekkjar í áhorfendahópnum . Þau hafa væntanlega notað kvöldið til að sjá hvernig á að gera hlutina svo þau geti byrjað að undirbúa sig fyrir sína keppni að ári .